Több hajléktalan ment a szállókra | Euronews
Több hajléktalan ment a szállókra
Írta: Daniel Bozsik •et; A legfrissebb fejlemények: 15/11/2018
Művészetével segíti a hajléktalanokat Röhrig Géza. Az Oscar-díjas Saul fia című film főszereplőjének verseskötetét a Fedél Nélkül terjesztői árulják, az Angyalvakond című könyvből származó bevétel háromnegyede a hajléktalanoknál marad.
Az egy hónappal ezelőtt, október 15-én életbe lépett új szabályozás büntethetővé tette azokat, akik életvitelszerűen tartózkodnak az utcán. A kormány szándéka szerint ezzel a hajléktalanellátásba terelhetik az utcán élőket. Az Emberi Erőforrások Minisztériuma szerint a szigorítás elérte célját.
— Az egy hónap alatt annyi minden történt, hogy 931 férőhellyel bővült azoknak a hajléktalanoknak a száma, akik igénybe veszik ezt a szolgáltatást, tehát elérte azt a célt ez az intézkedés, hogy nem a szankcionálás, hanem a motiválás irányába hatóan segítségnyújtásra ösztökélje azokat, akik erre a rászorulnak – mondta Fülöp Attila, az EMMI szociális ügyekért és társadalmi felzárkózásért felelős államtitkára.
A hajléktalanellátásban részt vevők szerint azonban ez nem ennyire egyértelmű. A hideg miatt ilyenkor minden évben megnő a szállásokat felkeresők száma.
— Biztos van hatása ennek a jogszabálynak, meg biztos van hatása az időjárásnak is, mert ezek általában összefüggenek. Tehát a tél beköszöntével, illetve a krízisidőszak megkezdésével egyrészt plusz férőhelyek nyílnak az ellátórendszerben, ezeket időszakos férőhelynek hívják, és ezek szép lassan elkezdenek feltöltődni, ahogy az idő egyre hidegebb lesz – mondta Aknai Zoltán, a Menhely Alapítvány igazgatója.
A szállók kihasználtsága jelenleg 75 százalékos, azonban a területi eloszlásuk miatt ezeket nem minden hajléktalan tudja igénybe venni.